Răzbunarea lui Putin după atacul terorist din Moscova. Ce a promis liderul Rusiei că le va face autorilor masacrului
E zi de doliu astăzi, la Moscova, după atacul terorist în care și-au pierdut viața cel puțin 133 de oameni și alți 140 au fost răniți.
Rămân în continuare multe persoane dispărute sub ruinele centrului comercial, iar autoritățile susțin că abia peste câteva zile vor avea un bilanț final al tragediei.
La Kremlin, președintele Putin a ieșit să facă declarații la aproape 20 de ore de la masacru și a promis răzbunare.
Patru bărbați din Tadjikistan, principalii suspecți ai atentatului, au fost capturați la aproape 350 de kilometri distanță de Moscova.
Între timp, gruparea teroristă ISIS a dat publicității imagini filmate chiar de atacatori.
Atenție, urmează secvențe și detalii care vă pot afecta emoțional.
Gruparea Stat Islamic a dat azi-noapte publicității un videoclip de aproximativ un minut și jumătate, filmat de unul dintre atacatorii de la mall-ul din Moscova. În imagini, teroriștii se plimbă pe holurile clădirii, trag asupra civililor și scandează sloganuri islamiste.
Presupuși atacatori din Moscova, prinși după mai bine de 12 ore
Indivizii au reușit să plece nestingheriți din complexul comercial și din oraș. Au fost prinși după mai bine de 12 ore, la câteva sute de kilometri de capitala rusă.
Unul dintre suspecți a povestit, sub amenințarea armelor, cum a fost recrutat pentru a participa la atacul din Moscova.
Anchetator: De unde ați luat armele?
Terorist: Ni le-au livrat ei.
Anchetator: Cine sunt ei?
Terorist: Nu știu, mi-au scris pe Telegram, nu au dat nume sau prenume, nimic.
Anchetator: Cum te-au găsit? I-ai căutat tu, sau te-au căutat ei?
Terorist: Nu, ei mi-au scris.
Sunt destule voci care susțin că indivizii capturați de ruși, cetățeni din Tadjikistan, nu ar fi teroriștii care au atacat centrul comercial.
Putin: "Vor suferi o pedeapsă corectă și inevitabilă"
În orice caz, sunt șanse ca pedeapsa cu moartea să fie reintrodusă în Rusia, în urma acestui eveniment. Președintele rus Vladimir Putin a promis răzbunare tuturor celor implicați în atentat.
Vladimir Putin, președintele Rusiei: "În total, 11 persoane au fost reținute. Serviciul Federal de Securitate al Rusiei și alte agenții de aplicare a legii lucrează pentru a identifica și dezvălui întreaga bază de complici a teroriștilor. Toți autorii, organizatorii și executanții acestei crime vor suferi o pedeapsă corectă și inevitabilă. Indiferent cine sunt, cine îi ghidează".
În acest timp, la periferia Moscovei, echipele de salvare continuă căutările în ruinele centrului comercial. Sub resturile acoperișului prăbușit încă mai sunt cadavre. Pe marginea drumului sunt zeci de persoane care speră să afle vești despre cei dragi, acum dispăruți.
În spitale sunt zeci de răniți, în stare gravă. Căutarea victimelor va mai dura câteva zile, a declarat guvernatorul regiunii Moscova.
Andrei Vorobyov, guvernatorul Moscovei: "Medicii din Moscova, dar și cei din regiune, luptă pentru viețile celor 107 pacienți, cetățenii noștri. Până acum, 133 de persoane sunt moarte, această cifră e deja cunoscută. Am identificat 50 dintre ei".
Bilanțul victimelor are, însă, toate șansele să crească.
Detalii cutremurătoare din partea unor martori
Mărturiile supraviețuitorilor sunt cutremurătoare.
Dave Primov, martor ocular al atacului armat de la sala de spectacole Crocus: "Am văzut un val de oameni, coborau spre zona scenei, de la o parte a sălii la alta. Apoi am auzit clar împușcături. Erau rafale constante de focuri de armă. Oamenii au început să intre în panică, au luat-o la fugă, se loveau unii de alții... Unii au căzut, iar alții i-au călcat în picioare".
Martor: Eu și mai mulți ne-am baricadat undeva la subsol. Am vrut apoi să ieșim pe altă parte, era o ușă acolo, dar și acesta era încuiată.
Reporter: Ați spart ușa?
Martor: Da. Era acolo un topor pentru incendii. Cineva a spart ușa cu toporul.
Martor: "Nu se poate descrie în cuvinte. Pur și simplu ne-au împușcat... (imită zgomotul) Nu se opreau, se auzeau țipete, era panică... Mi-am dat seama că se petrece ceva cumplit. Am știut imediat că eu și soțul meu trebuie să fugim ca să scăpăm cu viață. El m-a luat de mână și am fugit amândoi".
Moscoviții au stat la coadă ca să doneze sânge - printre ei, și fotbaliștii din naționala Rusiei. Între timp, oamenii au depus flori lângă una dintre cele mai renumite săli de concerte din Rusia, devenită acum zonă de dezastru.